Hitachi beboet oor ‘onbehoorlike betalings’ aan ANCMedupi-kragstasie Foto: Hitachi Power Africa Die betalings hou verband met twee multi-miljardrandse kontrakte vir die kragstasies Medupi en Kusile. Die SEC het Hitachi aangekla ingevolge die oortreding van die Amerikaanse wet op buitelandse korrupsiepraktyke (FCPA). Hitachi het glo ingestem om $19 miljoen te betaal ter skikking Volgens die SEC het Hitachi ’n 25%-belang in sy Suid-Afrikaanse filiaal aan die ANC se beleggingsarm Chancellor House Holdings verkoop. “Die reëling het dit vir die frontmaatskappy [Chancellor House] en die ANC moontlik gemaak om te deel in die winste van enige kragstasie-kontrakte wat Hitachi verseker het. Daar is uiteindelik twee kontrakte aan Hitachi toegeken om kragstasies in Suid-Afrika te bou en daarna het Hitachi die ANC se frontmaatskappy sowat $5 miljoen in ‘dividende’ betaal, gegrond op die winste uit die kontrakte.” Volgens die SEC het Hitachi ook ŉ bykomende $1 miljoen in “suksesfooie” aan Chancellor House betaal. Dit is as konsultasiefooie aangedui sonder die nodige dokumente. “Hitachi se lakse interne beheeromgewing het sy filiaal in staat gestel om miljoene dollars aan ŉ polities verbinde frontmaatskappy vir die ANC te betaal om kontrakte met die Suid-Afrikaanse regering te bekom.” Die SEC het gesê Hitachi het sonder om die SEC se bewerings te ontken óf erken, ingestem om die boete te betaal. Die skikking moet nog deur ŉ hof bekragtig word.